Here is a page extracted from Wikipedia that may contain CSS, HTML, and a lot of unformatted text.

Title: Uesa
Content: Este articlo tracta sobre lo municipio terolano de Uesa. Pa atros emplegos se veiga Uesa (desambigación).

 
Uesa (Huesa del Común en castellano) ye un municipio de la provincia de Teruel (Aragón), situau en la comarca de las Cuencas Meneras.

La suya población (2006) ye de 106 habitants (2006) en una superficie de 61,70 km², con una densidat de población d'1,72 hab/km².

Cheografía 
Uesa ye situau a 869 metros d'altaria dencima de lo livel d'a mar, en una muga entre materials cretacios cuasi verticals (a on ye lo castiello), y materials terciarios mas plans d'una cuenca sedimentaria marguinal, salindo d'una foz que modela lo río Aguas tallando los estratos cretacios. Comprende lo lugar de Rudiella, a lo sudueste de lo termin.

Lo lugar de Uesa se troba situau a una distancia de 109 km de la ciudat de Teruel, la capital de la suya provincia.

Mugas 
Lo suyo termin municipal muga con Blesa, Plou, Maicas, Anadón, Allueva, Fuent Frida, Loscos y Mont-fort.

Demografía

Toponimia 
En un texto en latín de l'Archivo de lo Pilar de 1126 escrito en Belchit firma como testigo un tal Joannes de Huasa (puet estar por la presencia de montanyeses pirenencos u por un escriba montanyés entre las tropas que conquerioron Belchit feba poco).

Uesa amaneix en las primicias de 1280 con a forma Osa que ye fácil que siga una forma latinizada. De feito "Uesa" puede venir de lo latín Ossa, plural de Ossum (ueso), estando un chenero neutro latino fosilizau como l'italiano le ossa (toz los uesos de lo cuerpo). Apareixe en lo fogache de 1495 como Guessa; atros cambios han estau Huesa dica 1860 y Huesa del Común dende 1873.

Rudiella se deciba Fuent Arodiella en las primicias de 1279-1280.

Microtoponimos 
En textos de lo sieglo XV trobamos bel microtoponimo en aragonés u con component en aragonés y beluns encara existen: Marineta, Campo del Frayre, Plano de la Foz, La Foia el Arenal, Los Romarales, La Torraza, Los Albares, Val de Ombriz, La Canyada del Carrascal de Huesa, Vega de Franchones, Val de la Figuera, Royales, La Crabera, Los Quinyones, Loma Domingo, Cara al Pueyo, Canyada Salnueva, Royal, Model, El Moliniello, Las Fontaniellas en el Plano de La Foz, Regallo de la Villa, La Foz de Huesa.

Historia 
Bi ha un castiello escachau que se diz que yera de lo Cid Campiador en la suya etapa de mercenario. Beluns creyen que ye l'hisn Warsa de textos arabes.

En la Edat Meya, Uesa, Anadón, Blesa, Corz d'Aragón, Chosa, Maicas, Muniesa, Plenas, Plou, Salcediello y Segura formaban la Honor de Uesa. En 1489 Uesa perteneixeba a la Sobrecollida de Mont Albán, pero en lo fogache de 1495 figura como una localidat de la Sobrecullida de Daroca. A principios de lo sieglo XVI la Honor de Uesa s'unió con a Comunidat de Daroca esdevenindo la Sexma de la Honor de Uesa.

En tiempos estió uno de los lugars mas poblaus de Teruel por la suya industria ceramica, basada en lo caolín que se troba en la formación arenas d'Utriellas

Parla 
Entre los aragonesismos curiosos que se conservan en la parla uesina tenemos: airegaz, cabodanyo, chingallo, furgar, quiento, meligo, milopa, moncha.
Clama l'atención pasata, participio en -ato fosilizau por sustantivación.

Administración

Reparto de concellers

Alcaldes

Puestos d'intrés 

 Repuis de lo castiello d'o sieglo XII, conoixido como Castiello de Penyaflor.
 Ilesia de Sant Miguel.
 Ermita de Santa Quiteria.
 Casa d'a Villa.
 Pozo de chelo.
 Peirón de Sant Miguel.
 Peirón de Sant Per.

Referencias

Vinclos externos 
 www.Huesa.com.
 Lexico de Uesa.

Veyer tamién 
Lista de municipios de Teruel.